## Odluka Ustavnog suda Republike Hrvatske broj:U-IIIA-1247/2005 od 8. svibnja 2007.

### NN 55/2007 (30.5.2007.), Odluka Ustavnog suda Republike Hrvatske broj:U-IIIA-1247/2005 od 8. svibnja 2007.

# USTAVNI SUD REPUBLIKE HRVATSKE

**1766**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Ivan
Matija, Agata Račan, Smiljko Sokol, Nevenka Šernhorst i Vice Vukojević, članovi
Vijeća, odlučujući o ustavnoj tužbi koju je podnio Z. P., kojeg zastupa D. S.,
odvjetnik u Z., na sjednici održanoj 8. svibnja 2007. godine, jednoglasno je
donio

## ODLUKU

I. Ustavna tužba se usvaja.
II. Županijski sud u Zagrebu dužan je donijeti odluku u pred­metu koji se vodi
pred tim sudom pod brojem: Gž-5332/06 (ranije P-7214/98, Pu-472/99 i P-9818/05)
u najkraćem mogućem roku, ali ne duljem od šest (6) mjeseci, računajući od prvog
idućeg dana nakon objave ove odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositelju ustavne tužbe, Z. P. iz Z., R. B. 36, određuje se primjerena
naknada zbog povrede ustavnog prava iz članka 29. stavka 1. Ustava Republike
Hrvatske (»Narodne novine«, broj 41/01. – pročišćeni tekst) u iznosu od 9.000,00
kn.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositeljice
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj ustavne tužbe, temeljem članka 63. Ustavnog zakona o Ustavnom
sudu Republike Hrvatske (»Narodne novine«, broj 99/99., 29/02. i 49/02. –
pročišćeni tekst, u daljnjem tekstu: Ustavni zakon), podnio je 16. ožujka 2005.
ustavnu tužbu radi duljine parničnog postupka.

ČINJENICE VAŽNE ZA USTAVNOSUDSKI POSTUPAK

2. Dana 26. listopada 1998. podnositelj je Općinskom sudu u Zagrebu podnio tužbu
protiv tuženika, Hrvatskog zavoda za mirovinsko osiguranje iz Zagreba radi
isplate razlike mirovine.
Rješenjem suda broj: Pu-472/99 od 2. svibnja 2002. Općinski sud u Zagrebu
proglasio se nenadležnim, ukinuo sve provedene radnje i tužbu odbacio.
Protiv navedenog rješenja podnositelj je podnio žalbu koja je rješenjem
Županijskog suda u Zagrebu broj: Gž-2707/02-2 od 4. svib­nja 2004. godine
uvažena i ukinuto je rješenje suda prvog stupnja a predmet je vraćen tom sudu na
ponovno postupanje.
Rješenjem Općinskog suda u Zagrebu od 17. veljače 2006. određen je prekid u ovom
parničnom predmetu, time da će se postupak nastaviti kada se pravomoćno okonča
postupak koji se vodi pred Hrvatskim zavodom za mirovinsko osiguranje, Središnja
služba Zagreb, povodom zahtjeva tužitelja za isplatu neisplaćenih mirovina za
razdoblje od 1. rujna 1994. do 30. studenoga 1997. godine.
Protiv tog rješenja podnositeljica je podnijela žalbu te je spis otpremljen
Županijskom sudu u Zagrebu gdje je zaprimljen 31. listopada 2006. i označen
poslovnim brojem: Gž-5332/06, te je i sada u radu pred drugostupanjskim sudom.

PRAVO VAŽNO ZA USTAVNOSUDSKI POSTUPAK

3. Za odlučivanje Ustavnog suda o razumnoj duljini sudskog postupka mjerodavne
su odredbe članka 29. stavka 1. Ustava Republike Hrvatske i članka 63. Ustavnog
zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Prvostupanjski parnični postupak započeo je 26. listopada 1998. tužbom
podnositelja Općinskom sudu u Zagrebu protiv tuženika, Hrvatskog zavoda za
mirovinsko osiguranje, radi isplate razlike mirovine.
Ustavna tužba podnijeta je 16. ožujka 2005., a do tog dana postupak nije
pravomoćno okončan pa Ustavni sud utvrđuje da je do dana podnošenja ustavne
tužbe postupak trajao ukupno šest (6) godina pet (5) mjeseci i dvanaest (12)
dana.

4.2. POSTUPANJE NADLEŽNOG SUDA

Postupak se u razmatranom razdoblju najprije vodio pred Općinskim sudom u
Zagrebu u trajanju od tri godine, sedam mjeseci i dvadeset četiri dana, a koji
je tijekom tog razdoblja bio neaktivan u razdoblju od 26. listopada 1998. do 2.
svibnja 2002. (tri godine, sedam mjeseci i dvadeset četiri dana), kad je taj sud
donio rješenje kojim se proglasio nenadležnim. Postupak se zatim vodio pred
Županijskim sudom u Zagrebu u trajanju od dvije godine i dva dana. Kako je taj
sud ukinuo rješenje suda prvog stupnja postupak se ponovno vodio pred tim sudom
do podnošenja ustavne tužbe u trajanju od preko devet mjeseci.
Nakon podnošenja ustavne tužbe (16. ožujka 2005.), Općinski sud u Zagrebu je
donio rješenje o prekidu postupku. Trenutno je postupak u tijeku pred
Županijskim sudom u Zagrebu povodom žalbe podnositelja.

4.3. PONAŠANJE PODNOSITELJICE USTAVNE TUŽBE
(TUŽITELJICE U PARNIČNOM POSTUPKU)

Podnositelj ustavne tužbe, kao tužitelj u parničnom postupku, prema utvrđenju
Ustavnog suda, svojim ponašanjem nije pridonio duljini sudskog postupka.

4.4. SLOŽENOST SUDSKOG PREDMETA

Ustavni sud utvrđuje da nije riječ o složenom predmetu.

OCJENA USTAVNOG SUDA

5. Ustavni sud utvrđuje da je parnični postupak u pravnorelevantnom razdoblju
trajao šest godina i pet mjeseci. Tijekom tog razdoblja donijeta je jedna
prvostupanjska i jedna drugostupanjska odluka. S obzirom da je u konkretnom
slučaju sud prvog stupnja odlučivao o svojoj nadležnosti više od tri godine,
čime je iskazao znatnu neučinkovitost te, polazeći od činjenice da je postupak i
dalje u tijeku, Ustavni sud utvrđuje da je podnositelju povrijeđeno ustavno
pravo da zakonom ustanovljeni neovisni i nepristrani sud u razumnom roku odluči
o njegovim pravima ili obvezama, koje je zajamčeno člankom 29. stavkom 1. Ustava
Republike Hrvatske.
Stoga je, u smislu odredbe članka 63. Ustavnog zakona, donijeta odluka kao pod
točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade, zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta, uz
istodobno uvažavanje ukupnih gospodarskih i socijalnih prilika u Republici
Hrvatskoj.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Županijskog suda u Zagrebu dužan je dostaviti Ustavnom sudu
pisanu obavijest o datumima donošenja i otpreme odluke iz točke II. izreke ove
odluke u roku osam (8) dana od dana njezine otpreme, a najkasnije osam (8) dana
od isteka roka određenog u točki II. izreke ove odluke. Ovaj nalog temelji se na
članku 31. stavcima 4. i 5. Ustavnog zakona.

Broj: U-IIIA-1247/2005
Zagreb, 8. svibnja 2007.

USTAVNI SUD REPUBLIKE HRVATSKE
Predsjednik Vijeća
**dr. sc. Željko Potočnjak**, v. r.

Odluka, NN 55/2007-1766
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)